Jann Sjursen (KRF), 2003-05-08:
Det er med stor glæde, Kristeligt Folkeparti støtter regeringens lovforslag om EU's udvidelse.
Det er selvfølgelig stort, først og fremmest fordi det er med til at kunne virkeliggøre hele udvidelsen, at Danmark også giver sit bidrag i form af at sikre, at Danmark kan ratificere. Det er stort, at Fællesskabet bliver udvidet, så vi kommer op på i alt 25 medlemslande, for det er det, der for alvor kan være med til at virkeliggøre den fredsvision, som ligger bag hele EU, nemlig at samle Europa i et tæt økonomisk-politisk samarbejde, også for at undgå krige igen.
Det tror vi udvidelsen kan være med til at sikre, og netop det, at de østeuropæiske lande nu kommer med, gør, at Fællesskabet bliver mere helt, og at vi også får udvisket sporene af et jerntæppe, som gik ned gennem Europa.
Udvidelsen er kun kommet i hus på baggrund af et utrolig stort forarbejde, ikke mindst i de nye medlemslande.
Man skal ikke undervurdere den betydning, hele udvidelsesprocessen har haft lige fra Det Europæiske Råds møde i København i 1993 og til Det Europæiske Råds møde sidste år, også i København, hvor udvidelsen endeligt blev beseglet med de aftaler, der dér blev indgået. Men det største forarbejde, vil jeg alligevel sige, uanset at EU-medlemslandene selv og også det danske EU-formandskab har bidraget meget aktivt,
er trods alt foregået i de pågældende nye medlemslande selv, som har skullet leve op til en række nye betingelser for at kunne blive medlemmer af Fællesskabet.
Der er også grund til at understrege ved førstebehandlingen her i dag, at arbejdet slet ikke er færdiggjort.
Der forestår, når nu de nye medlemslande også har tiltrådt traktatgrundlaget ved deres folkeafstemninger og efterfølgende ratifikationsproces, en praktisk integration i Fællesskabet, som kan vare år.
Der forestår også, når vi kommer frem til 2006, et større slagsmål, kan man vist godt kalde det, om EU's fremtidige budgetter.
Det gælder ikke mindst spørgsmålet
om landbrugsstøtten, og det er vel i virkeligheden først, når vi kommer frem til 2006, at vi får at se, hvorvidt de nuværende EU-medlemslande mener det alvorligt med udvidelsen og er villige til at ændre på omfordelingen af midler inden for det nuværende EU fra nord til syd, så vi i det nye og udvidede EU får en økonomisk omfordeling, kan vi godt kalde det, fra vest til øst, for det er helt nødvendigt, hvis udvidelsen for alvor skal blive til realitet og ikke kun noget, som man fortsat kan tale om ved festlige anledninger. Danmark skal, som jeg sagde før, naturligvis tilslutte sig tiltrædelseserklæringen om traktaten, og vi håber som sagt på et positivt resultat i de lande, som nu har folkeafstemninger.
Det er vigtigt, at vi nu for alvor får virkeliggjort fredsvisionen bag EU og får de nye lande med og helt med ind i vort fællesskab.
Vi vil derfor fra Kristeligt Folkepartis side med glæde trykke på de grønne knapper, når det kommer dertil med det her lovforslag, men vi vil også følge den videre proces meget tæt, ikke mindst at Danmark, som de nuværende EU-lande, når vi når frem til budgetreformerne, som skal vedtages i 2006, for alvor viser, at vi mente det alvorligt, da vi sidste år i forbindelse med EU-topmødet i København sagde ja til den udvidelse, som dér blev kørt på plads.